Broad slaan power Proteas plat | Netwerk24
Deur Tinus van Staden 19 Januarie 2020 11:49
Die Engelse snelboulers Stuart Broad (3/30) en Sam Curran (1/32) het Suid-Afrika op ’n bewolkte Sondagoggend soos sirkusnarre laat lyk.
Keshav Maharaj trek ’n bal op sy paaltjies, wat in alle rigtings spat. Foto: AP
Quinton de Kock (63) en Vernon Philander (27) het op die vierde dag in St. Georgepark in Port Elizabeth opgedaag met een taak voor oë. Hulle moes die 92 nodige lopies slaan om Suid-Afrika, wat die dag op 208/6 hervat het, verby die 300-kerf te kry en sodoende die opvolgbeurt af te weer.
Engeland se eerstebeurttelling in die derde toets is 499/9.
Die Barmy Army het skaars die laaste lirieke van die lied Jerusalem gesing, soos wat hulle ná elke eerste aflewering van ’n dag se spel of ’n nuwe kolfbeurt doen, toe ruk Broad Philander se wegpen uit die grond met ’n skitterbal wat van die naat af inbeweeg het.
In die volgende boulbeurt klop Curran De Kock se verdediging met ’n bra gemiddelde aflewering en sy paaltjies spat in alle rigtings.
Keshav Maharaj (0) het die durf van ’n muis gewys en ’n verskoning van ’n trekhou teen Broad uitgestal, die bal op sy eie paaltjies getrek en koponderstebo kleedkamer toe gestap.
Kagiso Rabada (1) het die enigste lopie tot die Proteas se oornagtelling bygevoeg voordat hy ’n Broad-aflewering sagkens vir Mark Wood op halfby geslaan het. Suid-Afrika is almal vir 209 uitgeboul.
Broad het die oggend met boulsyfers van 3/0 van 16 aflewerings afgesluit.
Die spel het om 10:00 begin. Teen 10:30 was die Barmy Army besig met hul tweede uitvoering van Jerusalem vir die dag – weer ná ’n Broad-aflewering nadat Joe Root die Proteas gevra het om op te volg.
Sewe boulbeurte is tussen Pieter Malan (1*) en Dean Elgar (13*) uitgesien voordat die reën begin uitsak het, met Suid-Afrika op 15/0 in sy tweede beurt.
Reën word vir die grootste deel van Sondag en ook vir Maandag se vyfde dag voorspel, maar die Proteas verdien eintlik nie dat dié toets onbeslis eindig nie.
Buiten Anrich Nortjé, wat Vrydag en Saterdag as naguiltjie gekolf het en ’n allemintige 136 aflewerings vir sy 18 lopies uitgesien het, was geen Protea bereid om in te grawe nie.
Charl Langeveldt, die Protea-boulafrigter, het Vrydagaand gesê Nortjé is ’n ‘proper Dutchman’.
Toe die snelbouler Saterdag self daaroor gepols is, het hy gesê dié bynaam versinnebeeld karaktertrekke soos veggees, hardnekkigheid, mannemoed en durf. Die Proteas kan by meer proper Dutchman-geit baat.
Meer oor: St Georgepark | Port Elizabeth | Toetskrieket | Kriekettoer | Kriekettoets | Proteas | Engeland
SA se hoop nou op sambrele, nie kolwe